Приложение № 7 към Условията за изпълнение

**Списък на документи, които се предоставят заедно с проектното предложение за предоставяне на финансиране по мярка от СВОМР**

**I. Общи документи**

1. Таблица за допустими инвестиции в електронен формат по образец на ДФЗ;

2. Декларация за личните данни по образец съгласно приложение № 11;

3. Документ, издаден от обслужващата банка за банковата сметка на кандидата;

4. Нотариално заверено изрично пълномощно, в случай че документите не се подават лично от кандидата, а за кандидат - община - заповед на кмета;

5. Копие от учредителен акт или устав, когато кандидат/получател е лице, регистрирано по Закона за юридическите лица с нестопанска цел или по Закона за народните читалища;

6. Договор, по реда на ЗЗЗД за съвместни инвестиции в основни земеделски дейности, сключен не по-рано от 1 година преди кандидатстването по съответните насоки на МИГ (когато е приложимо);

7. Декларации за липса на основание за отстраняване и декларации за нередности;

8. Решение за преценяване на необходимостта от извършване на оценка на въздействието върху околната среда /решение по оценка на въздействие върху околната среда/ решение за преценяване на необходимостта от извършване на екологична оценка/ становище по екологична оценка/ решение за преценка на вероятната степен на значително отрицателно въздействие/ решение по оценка за съвместимостта/ писмо/ разрешително от компетентния орган по околна среда (Регионална инспекция по околната среда и водите/ Министерство на околната среда и водите /Басейнова дирекция), издадени по реда на Закона за опазване на околната среда, Закона за биологичното разнообразие и/или Закона за водите (когато е приложимо);

9. Становище от съответната басейнова дирекция, доказващо, че обектите, предмет на инвестицията, не противоречат на Плановете за управление на речните басейни, в случаите на инвестиции с дейности по напояване, водовземане, водоснабдяване;

10. Разрешително за водовземане и/или разрешително за ползване на воден обект в случаите, предвидени в Закона за водите (когато е приложимо);

11. Лицензи, разрешения и/или друг документ, удостоверяващ регистрацията, в случаите на предвидени разходи за дейности и инвестиции, за които се изисква лицензиране, разрешение и/или регистрация за извършване на дейността/ инвестицията съгласно българското законодателство и неупоменати изрично в настоящия списък;

12. Договор за финансов лизинг с приложен към него погасителен план за изплащане на лизинговите вноски, в случай че проектът включва разходи за закупуване на активи чрез финансов лизинг;

13. Бизнес план за 5-годишен период, а в случаите на инвестиции за създаване на трайни насаждения или извършване на строително-монтажни работи - за 10-годишен период - по образец, утвърден от изпълнителния директор на Държавен фонд „Земеделие”.

14. Анализ разходи-ползи (финансов анализ), изготвен по образец, утвърден от изпълнителния директор на ДФЗ, когато е приложимо;

15. Инвентарна книга към датата на подаване на проектно предложение към стратегията за ВОМР с разбивка по вид на актива, дата и цена на придобиване – в случай на разходи, които представляват дълготрайни материални активи съгласно Закона за счетоводството;

16. Решение на компетентния орган на юридическото лице за кандидатстване по ПРСР;

17. Решение на общински съвет, че дейностите по проекта отговарят на приоритетите на общинския план за развитие, в случай на проект с кандидат за подпомагане община;

18. Удостоверение за вписване в регистъра на занаятчиите, издадено от Регионалната занаятчийска камара (за физически лица) в случай на кандидат, регистриран по Закона за занаятите (когато е условие за допустимост);

19. Справка за дълготрайните активи - Приложение към счетоводния баланс за предходната финансова година и/или за последния отчетен период (за юридически лица и еднолични търговци);

20. Декларация в оригинал по чл. 4а, ал. 1 Закона за малките и средните предприятия по образец, утвърден от министъра на икономиката и енергетиката, когато е приложимо;

21. Фактури, придружени с платежни нареждания, за извършени разходи преди подаване на проектното предложение към стратегията за ВОМР за разходи за предпроектни проучвания, такси, възнаграждение на архитекти, инженери и консултантски услуги, извършени след 1 януари 2014 г., ведно с банкови извлечения;

22. Оферта и/или извлечение от каталог на производител/ доставчик/ строител и/или проучване в интернет за всяка отделна инвестиция в дълготрайни активи – с предложена цена от производителя/ доставчика/ строителя когато кандидатът планира да провежда процедура за избор на изпълнител по реда на ПМС № 4 от 11 януари 2024 г. за определяне на правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските фондове при споделено управление или по Закона за обществените поръчки след сключване на договор за предоставяне на финансова помощ (когато е приложимо);

23. Документи за проведен избор на изпълнител по Закона за обществените поръчки, за кандидати, които са възложители по Закона за обществените поръчки (когато е приложимо);

24. Декларация от представляващия МИГ (при кандидат МИГ), че изпълнител или подизпълнител на дейностите на проекта отговарят на следните изисквания:

• проектът, за който кандидатства за финансиране, е в обществена полза,

• никой от членовете на колективния управителен орган, както и свързано с него лице по смисъла на § 1 от допълнителните разпоредби на Търговския закон, не е изпълнител или подизпълнител на дейностите на проекта;

25. Други документи за доказване на изисквания от стратегията за ВОМР (когато е приложимо).

**II. Строително-монтажни работи: изграждане, ремонт, реконструкция, проустройство, поддръжка или възстановяване**

1. Документ за собственост на земя и/или друг вид недвижим имот, обект на инвестицията, или документ за учредено право на строеж върху имота за срок не по-малък от 6 години, считано от датата на подаване на проектното предложение към стратегията за ВОМР (когато е учредено срочно право на строеж) или документ за ползване върху имота, валиден за срок не по-малък от 6 години, считано от датата на подаване на проектното предложение към стратегията за ВОМР, вписан в районната служба по вписванията, а в случай на договор за аренда на земя – и регистриран в съответната общинска служба по земеделие на Министерството на земеделието и храните, в случаите на обновяване на сгради и/или помещения, за които не се изисква издаване на разрешение за строеж, съгласно Закона за устройство на територията.

2. Одобрен инвестиционен проект, изработен във фаза „Технически проект“ или „Работен проект (работни чертежи и детайли)“, в съответствие с изискванията на Закона за устройство на територията и Наредба № 4 от 2001 г. за обхвата и съдържанието на инвестиционните проекти (обн., ДВ, бр. 51 от 2001 г.) или заснемане на обекта/съоръжението и/или архитектурен план на сградата, съоръжението, обекта, който ще се изгражда, ремонтира или обновява, в случаите на проекти, включващи разходи за строително-монтажни работи и когато за предвидените строително-монтажни работи не се изисква одобрен инвестиционен проект съгласно Закона за устройство на територията;

3. Разрешение за строеж, когато издаването му се изисква съгласно Закона за устройство на територията или становище на главния архитект, че строежът не се нуждае от издаване на разрешение за строеж, когато издаването му не се изисква съгласно Закона за устройство на територията;

4. Подробни количествени сметки за предвидените строително-монтажни работи, заверени от правоспособно лице;

5. Съгласуване с Министерството на културата с писмено становище и заверка с печат върху графичните материали на проектната документация, изготвена по реда на глава 23 от Наредба № 4 от 2001 г. за обхвата и съдържанието на инвестиционните проекти (изисква се само за инвестиционни проекти, които включват обекти недвижими културни ценности);

6. Удостоверение от Националния институт за недвижимо културно наследство за статута на обекта като недвижима културна ценност във връзка с т. 5;

7. Разрешение за поставяне, издадено в съответствие със Закона за устройство на територията за разходи за преместваеми обекти;

8. Одобрен технически/технологичен проект, придружен от предпроектно проучване, изготвен и съгласуван от правоспособно лице – за инвестиции за производство на енергия от възобновяеми енергийни източници;

9. Договор за изпълнение на дейности за пътна и ВиК инфраструктура в случай, че се доказва принадлежност на инвестицията към по-голям проект;

10. Удостоверение за ползван патент и/или удостоверение за полезен модел или внедряване на инвестиции, когато е приложимо;

11. Декларация от кмета на общината, че под терена, в който ще се изпълнят дейностите по проекта, са изградени или реконструирани водоснабдителните и/или канализационните системи (ВиК) или не се предвижда да се изграждат или реконструират ВиК системи за период седем години, считано от датата на сключване на договора за предоставяне на финансовата помощ за съществуващи общински пътища, улици и тротоари и съоръженията и принадлежностите към тях.

**III. Машини, съоръжения, оборудване и обзавеждане**

1. Технологичен проект ведно със схема и описание на технологичния процес, изготвен и заверен от правоспособно лице (когато инвестицията по проекта е част от технологичен процес);

2. Анализ, изготвен и съгласуван от правоспособно лице с компетентност в съответната област (важи в случаите на инвестиции за производство на електрическа и/или топлинна енергия или енергия за охлаждане и/или производство на биогорива и течни горива от биомаса);

3. Документ, удостоверяващ, че предприятието отговаря на изискванията за хигиена на храните/фуражите и тяхната безопасност, издаден от Българската агенция по безопасност на храните, в случай на производство и/или маркетинг на хранителни стоки/ фуражи;

**IV. Обучения, курсове, информационни дейности**

1. Учебна програма за всеки курс или информационна дейност;

2. График за провеждане на планираните дейности за всеки курс/ информационна дейност по проекта и общ за целия проект;

3. Копие от документи за наем или други документи, доказващи правото на ползване на материално-техническа база, в която ще се проведе теоретичното и/или практическото обучение за периода на провеждането на курса/информационната дейност;

4. Документи, доказващи професионална компетентност на лицата, провеждащи обучението в областта на провежданото обучение.

**(Посочените по-долу документи се прилагат, когато е приложимо съгласно изискванията на стратегията за ВОМР):**

5. Трудов договор на представляващия кандидата (за професионални училища, професионални гимназии, професионални колежи, висши училища и научни институти), когато е приложимо;

6. Заповед на министъра на образованието и науката, придружена от справка от регионалния инспекторат на Министерството на образованието и науката за професионалното направление, професиите и специалностите, по които кандидатът обучава (за професионални училища, професионални гимназии и професионални колежи;

7. Лицензия на център за професионално обучение, издаден от Националната агенция за професионално образование и обучение (за центрове за професионално обучение);

8. Решение на Народното събрание, придружено от справка за акредитираните професионални направления, и документ, издаден от Националната агенция за оценяване и акредитация, доказващ акредитация по посочените професионални направления (за кандидати, акредитирани по Закона за висшето образование);

9. Правилник за устройството и дейността на научния институт или на по-висшата научна организация, към която институтът се числи като юридическо лице, и документ за правосубектност на научния институт (за научни институти).

**V. Народни обичаи, традиционни и фолклорни събития, фестивали, събори, театрални поставки и др.**

1. График за провеждане на планираните дейности;

2. Обосновка на предвидените за закупуване артикули (брой и прогнозна стойност);

3. В случай на закупуване на народни носии и/или друго сценично облекло, декор, реквизит и/или сценично оборудване – писмено становище от сценограф/ художник;

4. В случай на организиране на фестивали, събори и др. подобни събития – писмено становище от етнограф относно значимостта на събитието за местната културна идентичност.

**VI. Дейности в горския фонд, с изключение на строително-монтажни работи и закупуване на машини, съоръжения, оборудване: залесяване, преработка и маркетинг на горски продукти преди индустриалната преработка на дървесината подобряване на икономическата стойностна горите, в т.ч . отгледни сечи във високостъблени и семенно възобновени издънкови гори до 40 годишна възраст**

1. Копие от акт за частна или общинска собственост на горските площи;

2. Технически проект за изграждане, одобрен от Регионална дирекция по горите и съпроводен с количествено-стойностни сметки (и на електронен носител във формат excel) при инвестиции за наблюдателни пунктове, закупуване на средства за наблюдение и комуникация и други, когато е приложимо;

3. Копие на технологичен план за залесяване, одобрен от Регионална дирекция по горите;

4. В случаите на държавна собственост - акт за държавна собственост или договор за придобиване право на собственост или удостоверение, издадено от общинската служба по земеделие по местонахождението на поземления имот.

**VII. Нематериални активи, включително компютърен софтуер**

1. Техническа спецификация, заверена от компетентно лице, от която да става ясно, че активът изпълнява предвидените дейности по проекта.

**VII. Закупуване на земя и сгради**

1. Удостоверение за данъчна оценка, издадено в рамките на месеца, предхождащ датата на подаване на проектното предложение – важи в случай, че проектът включва разходи за закупуване на земя, сгради или друга недвижима собственост. Представя се във формат .pdf или jpg. (когато този документ не е представен към датата на проектното предложение към него следва да е представено искане за издаването му с входящ номер на органа, който го издава).